Imtella' Lulju 28, 2021 Investigazzzjoni tal-pulizija wasslet għall-arresta ta' Clint Zammit, raġel ta' 33 sena li kien il-moħħ wara serqa u ħsarat f'karozza li tħalliet ipparkjata barra mill-foss tal-Imdina f'Settembu tal-2019. Il-każ seħħ għall-ħabta tas-6.00 p.m. fi Triq l-Għarreqin meta sid il-karozza li kien għadu kif spiċċa mix-xogħol, sab il-karozza tiegħu bil-ħġieġ u l-bieba mkissrin u bit-terminals tal-batterija maqlugħin. Fix-xhieda tiegħu, l-Ispettur Matthew Galea xehed li ta struzzjonijiet biex il-karozza tiġi proċessata forensikament wara li rriżulta li fiż-żona la kien hemm camares tas-cctv u lanqas parker. Mill-investigazzjonijiet li saru mid-Dipartiment tal-Forensika tal-Pulizija ħareġ li l-marka tas-suba' tax-xellug taċ-ċurkett u tal-pala tal-id tal-lemin li nstabu fuq il-karozza kienu jaqblu ma' ta' Clint Zammit, li diġà kien xellef difru mal-ġustizzja. Fid-deċiżjoni tagħha, il-Maġistrat Donatella Frendo Dimech qalet li ma kienx hemm dubju li l-marki li nstabu fuq il-karozza, proprju fil-post fejn saru l-ħsarat kienu tal-akkużat. Qalet li l-akkużat ma rnexxilux jisraq il-karozza iżda laħaq biss jieħu xi affarijiet żgħar mill-karozza biex ikun jista' jiffinanzja l-vizzju tad-droga li hu mirkub minnu. Hija qalet li fiċ-ċirkostanzi, Zammit għandu jingħata l-aħħar opportunità biex jaqbad it-triq it-tajba taħt is-sorveljanza ta' uffiċjali għal probation u għalhekk poġġietu taħt ordni ta' probation għal tliet snin u ordni ta' trattament għall-istess żmien biex jegħleb il-vizzju tad-droga.